VENDIM
Nr. 272, datë 2.5.2019

PËR SHPRONËSIMIN, PËR INTERES PUBLIK, TË PRONARIT TË PASURISË SË PALUAJTSHME, PRONË PRIVATE, QË PREKET NGA REALIZIMI I PROJEKTIT “NDËRTIMI I RRUGËS PARALEL ME MURIN RRETHUES TË PORTIT”, NË BASHKINË DURRËS
 
Në mbështetje të nenit 100 të Kushtetutës dhe të neneve 5, pika 1, 20 e 21 të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e ministrit të Brendshëm, Këshilli i Ministrave
  
VENDOSI:

1. Shpronësimin, për interes publik, të pronarit të pasurisë të paluajtshme, pronë private, që preket nga realizimi i projektit “Ndërtimi i rrugës paralel me murin rrethues të Portit”, në Bashkinë Durrës. 
2. Shpronësimi të bëhet në favor të Bashkisë Durrës. 
3. Pronari i pasurisë së paluajtshme, që shpronësohet, të kompensohet në vlerë të plotë, sipas masës përkatëse, që paraqitet në tabelën bashkëlidhur këtij vendimi, për pasurinë “ndërtesë”, me sipërfaqe 15 m², me vlerë të përgjithshme 708 750 (shtatëqind e tetë mijë e shtatëqind e pesëdhjetë) lekë. 
4. Vlera e përgjithshme e shpronësimit, prej 708 750 (shtatëqind e tetë mijë e shtatëqind e pesëdhjetë) lekësh, të përballohet nga të ardhurat e Bashkisë Durrës, planifikuar në buxhetin e saj me vendim të Këshillit Bashkiak. 
5. Afati i përfundimit të shpronësimit të jetë tre muaj pas datës së hyrjes në fuqi të këtij vendimi.
6. Pronari i pasurisë së paluajtshme, që shpronësohet, të kompensohet për efekt shpronësimi, pasi të ketë paraqitur pranë Bashkisë Durrës certifikatën e pronësisë, hartën treguese të regjistrimit dhe kartelën e pasurisë. 
7. Afati i përfundimit të punimeve të objektit, në Bashkinë Durrës, të jetë në përputhje me afatet e parashikuara nga kjo bashki. 
8. Agjencia Shtetërore e Kadastrës, brenda 30 (tridhjetë) ditëve, nga data e miratimit të këtij vendimi, në bashkëpunim me Bashkinë Durrës, të fillojë procedurat për hedhjen e gjurmës së projektit në hartën kadastrale, sipas planimetrisë së shpronësimit, të miratuar, dhe të bëjë kalimin e pronësisë për pasurinë e shpronësuar, në favor të Bashkisë Durrës. 
9. Agjencia Shtetërore e Kadastrës të pezullojë të gjitha transaksionet me pasurinë e shpronësuar, deri në momentin kur do të realizohet procesi i hedhjes së gjurmës së projektit në hartën kadastrale dhe kalimi i pronësisë, për pasurinë e shpronësuar. 
10. Ngarkohen Ministria e Brendshme, Agjencia Shtetërore e Kadastrës dhe Bashkia Durrës për zbatimin e këtij vendimi. 
Ky vendim hyn në fuqi menjëherë dhe botohet në Fletoren Zyrtare.

KRYEMINISTËR
Edi Rama

